Yhteisöjen ensimmäisen oikeusasteen tuomioistuimen määräys (ensimmäinen jaosto) 7 päivänä helmikuuta 2001. - Sonia Marion Elder ja Robert Dale Elder vastaan Euroopan yhteisöjen komissio. - Asian selvittämistoimet - Asiakirjojen esittäminen. - Asia T-36/00.



Oikeustapauskokoelma 2001 sivu II-00607



Asianosaiset

Tuomion perustelut

Päätöksen päätösosa



Asianosaiset

Asiassa T-36/00,

Sonia Marion Elder ja Robert Dale Elder, kotipaikka Dundee (Yhdistynyt kuningaskunta), edustajanaan solicitor S. Crosby,

kantajina,

vastaan

Euroopan yhteisöjen komissio, asiamiehinään U. Wölker ja X. Levis, prosessiosoite Luxemburgissa,

vastaajana,

jossa kantajat vaativat kumoamaan 20.1.2000 tehdyn komission päätöksen, jolla kantajille kieltäydyttiin antamasta tilaisuutta tutustua neuvoa-antavan arvonlisäverokomitean pöytäkirjoihin,

EUROOPAN YHTEISÖJEN ENSIMMÄISEN OIKEUSASTEEN TUOMIOISTUIN (ensimmäinen jaosto),

toimien kokoonpanossa: presidentti B. Vesterdorf sekä tuomarit M. Vilaras ja N. J. Forwood,

kirjaaja: H. Jung,

on antanut seuraavan

määräyksen

Tuomion perustelut

Ottaen huomioon ensimmäisen oikeusasteen tuomioistuimen työjärjestyksen 65 artiklan b kohdan, 66 artiklan 1 kohdan ja 67 artiklan 3 kohdan kolmannen alakohdan,

ottaen huomioon, että kantajat ovat 30.11.1998 päivätyllä kirjeellä yleisön oikeudesta saada tietoja komission asiakirjoista 8 päivänä helmikuuta 1994 tehdyn komission päätöksen 94/90/EHTY, EY, Euratom (EYVL L 46, s. 58) nojalla pyytäneet komissiolta tilaisuutta saada tutustua neuvoa-antavan arvonlisäverokomitean (jäljempänä komitea) pöytäkirjoihin,

ottaen huomioon, että nämä pöytäkirjat koskevat niitä neuvotteluja, jotka Yhdistynyt kuningaskunta kävi komitean kanssa ennen kuin se vuosina 1994 ja 1997 saattoi voimaan kansallisessa oikeusjärjestyksessään jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (EYVL L 145, s. 1),

ottaen huomioon, että komission pääsihteeri on 20.1.2000 päivätyllä kirjeellä ilmoittanut kantajille päätöksestään evätä oikeuden tutustua näihin asiakirjoihin ja että pääsihteeri on perustellut tätä sillä, että tietojen ilmaisemisella vaarannettaisiin tiedot antaneen oikeushenkilön pyytämän luottamuksellisuuden suojelu ja toimielimen etu suojella neuvottelujensa salassapitoa,

ottaen huomioon, että näissä olosuhteissa tämän asian selvittämiseksi on tarpeen saada lisätietoja ja komitean kaikkien niiden pöytäkirjojen tekstit, joista komissio on kieltäytynyt antamasta tietoja,

ottaen huomioon, että työjärjestyksen 67 artiklan 3 kohdan kolmannen alakohdan mukaan niitä asiakirjoja, jotka komission on esitettävä, ei anneta tiedoksi kantajille.

Päätöksen päätösosa

Näillä perusteilla

YHTEISÖJEN ENSIMMÄISEN OIKEUSASTEEN TUOMIOISTUIN (ensimmäinen jaosto)

on määrännyt seuraavaa:

1) Komission on esitettävä ensimmäisen oikeusasteen tuomioistuimelle kahden viikon kuluessa tämän määräyksen tiedoksiantamisesta ne neuvoa-antavan arvonlisäverokomitean pöytäkirjat, joista kantajille on kieltäydytty antamasta tietoja.

2) Tämä määräys annetaan tiedoksi asianosaisille.

3) Oikeudenkäyntikuluista päätetään myöhemmin.